વાંધાઓ રજૂ કરતી વેળા અસરગ્રસ્ત ખેડૂતોએ બૂલેટ ટ્રેન માટે જમીન આપવાની જ ‘ના’ પાડી હતી. નવસારી ભેગા થયેલા ખેડૂતો ગુજરાત ખેડૂત સમાજના અગ્રણી જયેશ પટેલ, સી.પી. નાયકની આગેવાનીમાં નવસારી પ્રાંત કચેરી પહોંચ્યા હતા. જ્યાં પ્રાંત અધિકારી અને જમીન સંપાદનના સક્ષમ અધિકારી કુ. નેહા સિંઘ સમક્ષ સામૂહિક વાંધાઓ લેખિતમાં રજૂ કર્યા હતા. ખેડૂત સમાજના સ્થાનિક પ્રમુખ સી.પી. નાયકે પ્રાંત અધિકારી સમક્ષ બૂલેટ ટ્રેન માટે જમીન સંપાદન કરવાની પ્રક્રિયાને અયોગ્ય ગણાવી ખેડૂતોનો સ્પષ્ટ વાંધો હોવાનું જણાવ્યું હતું. વાંધા રજૂ કરવા અગાઉ ખેડૂતોએ કલેકટરાલયમાં નિવાસી એડિશનલ કલેકટર કે.એસ. વસાવાને વાંધાઓ આપ્યા હતા. ખેડૂતોએ ‘બૂલેટ ટ્રેન’ અને સરકારની વિરૂદ્ધમાં સૂત્રોચ્ચાર કર્યો હતો. ખેડૂતોએ બૂલેટ ટ્રેનને ‘ફેકુ ટ્રેન’નું નામ આપી ‘ફેકુ ટ્રેન હાય હાય’ના નારા લગાવ્યા હતા. સોમવારે અંદાજે 100 ખેડૂતોએ વાંધા રજૂ કર્યાની જાણકારી મળી છે. ખેડૂતોએ વ્યક્તિગત પણ વાંધા આપ્યાની માહિતી સાંપડી છે.